เชียร์ทำกำไรกองทอง-น้ำมัน
หวั่นฟองสบู่1,600เหรียญเตือนมิ.ย.หลีกกองทุนน้ำมัน
20 ส.ค. 2554

หวั่นฟองสบู่1,600เหรียญเตือนมิ.ย.หลีกกองทุนน้ำมัน
บลจ.กสิกรไทย เชียร์ขายกองทุนทองคำ หวั่นฟองสบู่ บล.ฟิลลิป เตือนระวังกองทุนน้ำมันผันผวน
นายธนวัฒน์ รุ่งธนาภิรมย์ ผู้บริหารฝ่ายพัฒนาผลิตภัณฑ์ใหม่และจัดการกองทุนต่างประเทศ บริษัทหลักทรัพย์จัดการกองทุน (บลจ.) กสิกรไทย กล่าวว่า นักลงทุนที่ลงทุนกองทุนทองคำในช่วงก่อนหน้านี้ควรขายทำกำไรออกไปบ้าง หลังจากที่ราคาทองคำปรับเพิ่มขึ้นเร็วและแรง 
ขณะที่นักลงทุนที่สนใจลงทุนกองทุนทองคำยังไม่ควรเข้าไปไล่ซื้อในจังหวะที่ราคาอยู่ในช่วงปรับเพิ่มขึ้น
“เราเป็นห่วงว่าหากราคาปรับเพิ่มขึ้นไปถึง 1,600 เหรียญสหรัฐต่อออนซ์ อาจจะเป็นสถานการณ์ฟองสบู่สำหรับการลงทุนในทองคำ นอกจากนี้เม็ดเงินลงทุนของนักลงทุนทั่วโลกเริ่มหันกลับไปลงทุนในกลุ่มประเทศพัฒนาแล้ว ทำให้ปริมาณการซื้อขายทองคำแท่งในตลาดโลกเริ่มมีทั้งซื้อและขายปนกัน และไม่ได้มีปริมาณซื้อมากทุกตลาดเหมือนเดือน ก.พ.” นายธนวัฒน์ กล่าว
อย่างไรก็ตาม นายธนวัฒน์ กล่าวว่า สำหรับการลงทุนระยะยาวราคาทองคำยังอยู่ในทิศทางขาขึ้น 
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ (บล.) ฟิลลิป (ประเทศไทย) กล่าวว่า นักลงทุนที่มีกำไรจากการลงทุนกองทุนทองคำมาประมาณ 10% ควรหาจังหวะขายทำกำไรในระยะสั้นออกไปบางส่วนก่อน เนื่องจากในช่วงนี้ราคาทองคำอาจจะเข้าสู่ช่วงการพักฐาน หลังจากค่าเงินเหรียญสหรัฐแข็งค่าขึ้น โดยคาดว่าจะมีแนวรับอยู่ที่ 1,500-1,523 เหรียญสหรัฐต่อออนซ์
“ถ้าราคาลงไปที่ 1,500 เหรียญสหรัฐต่อออนซ์ น่าจะเป็นจุดที่สามารถซื้อเก็งกำไรระยะสั้นได้ แต่หากราคาลงลึกไปถึง 1,390 เหรียญสหรัฐต่อออนซ์ ควรทยอยซื้อสะสมสำหรับการลงทุนระยะยาว” นายสานุพงศ์ กล่าว
สำหรับการลงทุนกองทุนน้ำมัน นายธนวัฒน์ กล่าวว่า นักลงทุนควรระมัดระวัง เพราะหากสถานการณ์ตะวันออกกลางคลี่คลายราคาน้ำมันอาจปรับลดลงได้
เช่นเดียวกับนายสานุพงศ์ ที่กล่าวว่า นักลงทุนควรขายกองทุนน้ำมันทำกำไรออกไป โดยมีแนวต้านอยู่ที่ 116-120 เหรียญสหรัฐต่อบาร์เรล เพิ่มขึ้นเล็กน้อยจาก 112 เหรียญสหรัฐ/บาร์เรล ในปัจจุบัน
นอกจากนี้ ควรจะหลีกเลี่ยงการลงทุนในช่วงเดือน มิ.ย. เนื่องจากเป็นช่วงที่กองทุนจะต้องเปลี่ยนสัญญาซื้อน้ำมันดิบล่วงหน้า ซึ่งทำให้ผลตอบแทนของกองทุนปรับเพิ่มขึ้นน้อยกว่าราคาน้ำมันดิบ